கேள்வி: கோல்கொண்டா வைரம் - இந்தியாவின் பங்கு என்பது என்ன?
பதில்: ஐரோப்பா மற்றும் மத்திய கிழக்கு நாடுகளின் இடைக்கால பதிவுகள் உயர்தர வைரங்களின் ஆதாரமாக இந்தியாவின் முக்கியத்துவத்தைக் காட்டுகின்றன. நகை வரலாற்றாசிரியர் ஜாக் ஓக்டனின் கூற்றுப்படி, இந்த பதிவுகளில் 12 ஆம் நூற்றாண்டுக்கு முந்தைய மூத்த பிளினி, மார்கோ போலோ, முஹம்மது அல்-இத்ரிசி மற்றும் பிறரின் பதிவுகள் அடங்கும். "இந்த ரத்தினங்கள் இந்தியாவில் பட்டைத் தீட்டாப்பட்டவை" என்ற முத்திரையுடன் வைரங்களை இந்தியா தயாரித்ததாக பதிவுகள் கூறுகின்றன. பௌத்தர்கள், இந்துக்கள் மற்றும் சைனர்களின் பண்டைய நூல்களான அர்த்தசாஸ்திரம் (கிமு 2 ஆம் நூற்றாண்டு - கிபி 4 ஆம் நூற்றாண்டு), ரத்ன பரிக்ஷா மற்றும் புராணங்கள் ஆகியவை வைரங்களை உற்பத்தி செய்த இந்தியாவின் நகரங்கள் மற்றும் பகுதிகளைக் குறிக்கின்றன. உரோமானிய வரலாற்றாசிரியர் மூத்த பிளினி (கி.பி.23-79) தனது கலைக்களஞ்சியத்தில் தென்னிந்தியாவின் வைரங்களுக்கு ரோமானிய ஏகாதிபத்திய பெண்களின் தேவை மற்றும் விருப்பத்தை விவரிக்கிறார். அப்பாசியக் கலீபகம் ஆருன் அல் ரசீத்தின் காலத்தில் தொகுக்கப்பட்ட ஆயிரத்தொரு இரவுகள் கதைகளில் வரும் "மாலுமி சிந்துபாத்" என்ற கதை வைரங்களின் பள்ளத்தாக்கை விவரிக்கிறது. இதில் குறிப்பிடப்பட்டுள்ள நிலப்பகுதிகள் பொதுவ்வாக தக்காணப் பீடபூமி மற்றும் குறிப்பாக கோல்கொண்டா பகுதியின் அதே அம்சங்களைக் கொண்டுள்ளன. இந்தப் பெயர்களை நவீன புவியியல் பெயர்களுடன் இணைப்பது கடினம். 17 ஆம் நூற்றாண்டு வரை, இந்த பகுதியில் உள்ள சுரங்கங்கள் பூமியில் வைரங்களின் ஒரே ஆதாரமாக இருந்தன. 18 மற்றும் 19 ஆம் நூற்றாண்டு புவியியலாளர்கள், ஆராய்ச்சியாளர்கள் மற்றும் வணிகர்களின் பதிவுகளின்படி, கர்நூல் மாவட்டம் மாவட்டத்தின் தெற்கே கிருஷ்ணா ஆறு பள்ளத்தாக்குக்கு அருகில் உள்ள நவீன என் டி ஆர் மாவட்டம் மற்றும் அதைச் சுற்றியுள்ள பகுதி, பாலநாடு மாவட்டம் மற்றும் குண்டூர் மாவட்டம் ; ரம்பசோடாவரம் மற்றும் பத்ராசலத்தில் கோதாவரி நதிப்படுகை ; வடகிழக்கு மத்தியப் பிரதேசம் ; கிழக்கு சத்தீசுகர் ; மேற்கு சார்க்கண்டு; மற்றும் வடமேற்கு ஒடிசா போன்றவை இந்தியாவில் வைரத்தின் சாத்தியமான வரலாற்று ஆதாரங்கள். இவற்றில் நன்கு அறியப்பட்ட பகுதி வரலாற்று ரீதியாக "தெலிங்காணா" அல்லது "தில்லிங்" என அறியப்பட்டது. மேலும் தக்காண சுல்தானகங்கள் காலத்தில் கோல்கொண்டா என மறுபெயரிடப்பட்டது. பொதுவாக கோதாவரி நதிப்படுகை என அறியப்பட்டது. ஐரோப்பிய பயணிகள் மற்றும் வர்த்தகர்கள் இந்த பிராந்தியத்தின் உற்பத்தியாளர்களுடன் அதிகளவில் வர்த்தகத்தில் ஈடுபட்டதால், இப்பகுதியின் வைரங்கள் "கோல்கொண்டா வைரங்கள்" என்று குறிப்பிடப்படுகின்றன.